**Ultimul vers**

*Cristi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

e ultimul vers,

îmi spun

cu paradigma cetelor de lacrimi

luminând în colţul firii

o rămăşiţă de iubire.

e ultimul vers,

îmi răspunde

ecoul insomniac

cu parfum seismic

din piept.

e ultimul vers,

mai e puţin,

atât de puţin,

până ai să mă ştergi

din arhivele zâmbetelor tale.

ascultă…

deja se rescriu destinele

la etajul patru al Universului

cu peniţa îmbâcsită de inechități

scrâşnind din mâini satirice

rolurile mele.

afară se înteţesc cetăţile de tremur

trezind în ploaia lor

zvâcniri poetice

din subsolul stingheritor

al sufletului.

cât de trist plânge iubirea

îmi zgârie dezolarea din sânge

cu scâncete de dor.

e ultimul vers,

se schimbă între ei actorii

într-o buclă neîndurătoare

de echivocuri amorțite

după cortinele lumii,

trântind în zarva lor

pleiada de zâmbete efemere

pe scena dragostei mele.

tu dormi, lună

îmbracă-ţi somnul

cu ridurile asfaltate de neant

din inima mea.

oricum

aceste aşternuturi vremelnice

sunt doar o rezervare

de viaţă.

dormi, te rog,

şi-ţi promit

că punctul tău va fi întipărit

cu eden

pe cel mai înalt pilon

de iubire.

e ultimul vers,

strânge-mi mâna

pentru o clipă

ca şi cum ar fi ceva palpabil,

şi-am să las timpul

să mă împartă între ticuri şi tăceri

cu un zâmbet torţionar

de memento mori.

e ultimul vers,

iartă-mă,

am vrut să fie despre tine.